Κολοκύθα γεμιστή με κοτόπουλο, κάστανα, μανιτάρια και ρύζι
Η κολοκύθα γεμιστή με κοτόπουλο, κάστανα, μανιτάρια και ρύζι είναι ένα πρώτο πιάτο που θα εντυπωσιάσει τους καλεσμένους σας.
1 μεγάλη κίτρινη κολοκύθα (προτιμότερο στρογγυλή και όχι με μακρύ λαιμό, για να χωρέσει στο φούρνο), αλάτι, πιπέρι, 1 κουτ. σούπας σπόρος μάραθου, τριμμένος, 250 γρ. μανιτάρια λευκά, σε φέτες, τα ψαχνά από ένα βρασμένο κοτόπουλο (αυτό που θα χρησιμοποιήσουμε για το ζωμό κοτόπουλου), σε μικρά κομμάτια, 200 γρ. πικάντικη γραβιέρα σε κύβους, 1 μεγάλο κυδώνι, καθαρισμένο και τριμμένο στον τρίφτη, 20 κάστανα ψημένα, καθαρισμένα, κομμένα στα 2, 1 φλιτζ. τσαγιού κουκουνάρια ψημένα σε αντικολλητικό τηγάνι χωρίς λιπαρή ουσία, 1 φλιτζ. τσαγιού φυλλαράκια μαϊντανού, ψιλοκομμένα, 1/2 φλιτζ. τσαγιού σταφίδες ξανθές, 2/3 φλιτζ. τσαγιού ρύζι άσπρο (καρολίνα ή νυχάκι), ξύσμα από 1 ώριμο πορτοκάλι (ακέρωτο και βιολογικό), 1/2 φλιτζ. τσαγιού ελαιόλαδο
Για την κολοκύθα γεμιστή με κοτόπουλο, κάστανα, μανιτάρια και ρύζι, βάζουμε το λάδι σε μια κατσαρόλα και όταν ζεσταθεί ρίχνουμε τα μανιτάρια και τα τσιγαρίζουμε να ροδίσουν ελαφρά. Τότε προσθέτουμε το ρύζι και το ανακατεύουμε για 1 λεπτό.Προσθέτουμε αλατοπίπερο και 2 φλιτζάνια νερό βραστό. Αφήνουμε σε χαμηλή φωτιά να απορροφήσει τα υγρά. Τραβάμε από τη φωτιά. Ρίχνουμε στο ρύζι τα ψαχνά της κότας, τη γραβιέρα, το κυδώνι, τα κάστανα, τα κουκουνάρια, τον μαϊντανό, στις σταφίδες και το ξύσμα. Ανακατεύουμε και δοκιμάζουμε το αλατοπίπερο.Πλένουμε και σκουπίζουμε καλά την κολοκύθα.Κόβουμε ένα καπάκι μεγάλο ώστε να γίνει ευρύχωρο άνοιγμα στην κορυφή.Αφαιρούμε τα σπόρια και τις ίνες από το εσωτερικό της με ένα κουτάλι (όπως καθαρίζουμε το πεπόνι).Αλατοπιπερώνουμε εσωτερικά την κολοκύθα και πασπαλίζουμε γενναιόδωρα με μια ποσότητα από τον τριμμένο σπόρο μάραθου.Προθερμαίνουμε το φούρνο στους 200° C.Μ’ ένα μεγάλο κουτάλι βάζουμε τη γέμιση στην κολοκύθα. Βάζουμε μια στρώση, πασπαλίζουμε με σπόρο μάραθου, ακόμα λίγη γέμιση, πάλι σπόρο μάραθου. Συνεχίζουμε έτσι μέχρι να γεμίσει. Δεν πιέζουμε τα υλικά για να δώσουμε χώρο να ψηθούν με τα υγρά της κολοκύθας.Βάζουμε προσεκτικά την κολοκύθα σε ταψί στρωμένο με λαδόχαρτο, την αλείφουμε με λάδι και την τυλίγουμε ολόκληρη με αλουμινόχαρτο ειδικό για ψήσιμο.Την βάζουμε στο φούρνο και μετά από 1 ώρα χαμηλώνουμε στους 180° C και συνεχίζουμε το ψήσιμο για 1½ ώρα ακόμα. Κατά τη διάρκεια του ψησίματος τρυπάμε με ένα ξύλο από σουβλάκι την κολοκύθα για να διαπιστώσουμε αν η σάρκα της είναι μαλακή - αν είναι τη βγάζουμε από το φούρνο, διαφορετικά συνεχίζουμε το ψήσιμο.Μεταφέρουμε πολύ προσεκτικά την κολοκύθα σε πιατέλα για να την σερβίρουμε: παίρνουμε από το άνοιγμα με τη ρηχή κουτάλα γέμιση μαζί με τη σάρκα της κολοκύθας, προσεκτικά όμως να μην κοπεί το εξωτερικό φλούδι το οποίο δεν τρώγεται.
Κολοκύθα,Κοτόπουλο,Ρύζι